Pääministeripuolue keskustan eduskuntaryhmä on päivittänyt turvapaikkapoliittisia linjauksiaan. Suomen pakolaiskiintiötä voidaan keskustan mukaan nostaa vasta sitten, kun EU:n ulkorajat saadaan pitäviksi ja jokainen EU-maa noudattaa yhdessä sovittuja päätöksiä.

Suomi vastaanottaa tällä hetkellä 750 kiintiöpakolaista vuodessa ja enimmillään kiintiö on ollut viime vuosina 1050 ihmistä. Kesällä hallituksen sisällä syntyi keskustelua Suomen pakolaiskiintiön nostamisesta.

Valtiovarainministeri ja kokoomuksen puheenjohtaja Petteri Orpo esitti kiintiön nostamista 1050 pakolaiseen ja pääministeri, keskustan puheenjohtaja Juha Sipilä puhui kiintiön nostamisesta väliaikaisesti jopa 2000 henkilöön.

Orpon mukaan pakolaiskiintiötä voitaisiin nostaa, kun pakolaiskriisin kriittinen vaihe on ohi ja kun turvapaikanhakijoiden määrä on laskenut selvästi. Sipilä on sitonut Suomen pakolaiskiintiön noston eurooppalaiseen kokonaisratkaisuun.

Tiukat ehdot kiintiön nostolle

Keskustan eduskuntaryhmän puheenjohtajan Antti Kaikkosen mielestä tällä hetkellä ei ole vielä edellytyksiä Suomen pakolaiskiintiön nostamiselle.

Keskustan eduskuntaryhmä on hyväksynyt kansanedustaja Seppo Kääriäisen johdolla valmistellun päivityksen ryhmän turvapaikkapoliittisiin linjauksiin.

Keskustan linjapaperin mukaan pakolaiskiintiötä voidaan nostaa, mikäli EU-ulkorajat saadaan pitäviksi, turvapaikkaa tarvitsevat saadaan rekisteröityä EU-rajojen ulkopuolella ja jokainen EU-jäsenmaa noudattaa yhdessä sovittuja päätöksiä.

Joustavuutta työpaikan löytäneille

Keskusta haluaa lisää joustavuutta työpaikan löytäneiden turvapaikanhakijoiden asioiden käsittelyyn.

Linjapaperin mukaan työllistyneen turvapaikanhakijan asia voitaisiin käsitellä työperäisen maahanmuuton perusteella, mikäli muun muassa turvallisuusselvityksen osalta edellytykset ovat kunnossa.

Työhön pääsyä pitäisi keskustan mielestä helpottaa myös kohtuullistamalla perheenyhdistämisen tulorajoja ja poistamalla turhia kielivaatimuksia.

SInisten Elo: Yhdessä sovittu pitää

Sinisen eduskuntaryhmän puheenjohtaja Simon Elo tyrmää keskustan eduskuntaryhmän ajatukset harkita uudelleen perheenyhdistämisen tulorajoja. Elon mukaan se mikä on hallituksessa yhdessä sovittu, se yhdessä pitää.

- Suomi on hoitanut leiviskänsä toisin kuin moni muu EU:n jäsenmaa. Perheenyhdistämisen ehtoja on tiukennettu myös verrokkimaissamme. Nyt ei ole varaa luoda turvapaikanhakijoille vetovoimatekijöitä hakea Suomeen, vaan on vahvistettava EU:n ulkorajojen valvontaa, Elo linjaa.